4. การวิจัย และพัฒนา

ในรอบปี 2550 ที่ผ่านมา บริษัทฯ ได้ทำการวิจัยและพัฒนาทางด้านผลิตภัณฑ์
และวัสดุที่ใช้ในการก่อสร้าง เพื่อประโยชน์ในการก่อสร้างของบริษัทฯ
ลดการนำเข้าจากต่างประเทศ และลดงบประมาณในการก่อสร้าง
โดยได้ทำการวิจัยและพัฒนาในส่วนต่างๆ ดังนี้ :-

1) ระบบเขื่อนป้องกันตลิ่งพัง ชนิดเข็มลูกฟูกคอนกรีตอัดแรง ( Prestress Corrugated
Concrete Sheet Piles )

การก่อสร้างกำแพงตามแนวริมฝั่งแม่น้ำ คลอง เพื่อป้องกันน้ำท่วม และตลิ่งพังจากการของน้ำนั้น
การก่อสร้างแบบเดิมเป็นเสาเข็มคอนกรีต ชนิดที่เรียกว่า เข็มพืด (Concrete Sheet Pile )
ที่มีขนาดใหญ่ น้ำหนักมาก ทำให้มีค่าก่อสร้างสูง

บริษัทฯ จึงได้พัฒนาเสาเข็มพืดแบบใหม่ เป็นคอนกรีตอัดแรง ชนิดเป็นลูกฟูกมายึดเหนี่ยวต่อเนื่องกัน
(Prestress Corrugated Concrete Sheet Piles) ที่ภายใต้ความร่วมมือกับบริษัท P.S.
Mitsubishi Construction Co.,Ltd. จากประเทศญี่ปุ่น
ให้รับแรงได้เท่ากับเสาเข็มพืดแบบเดิม แต่มีความบางกว่าและน้ำหนักน้อยกว่า ประมาณ 30%
ทำให้ค่าก่อสร้างลดลง อีกทั้งยังเกิดแรงสั่นสะเทือนขณะตอกน้อยมาก จนก่อสร้างในบริเวณชุมชนได้
โดยไม่สร้างความเสียหายแก่สิ่งปลูกสร้างข้างเคียง และลดความเดือดร้อน
รำคาญต่อชุมชนข้างเคียง

ขณะนี้ได้มีการผลิตชิ้นงานเพื่อทดสอบแล้ว ผลการทดสอบได้คุณสมบัติตามมาตรฐานประเทศญี่ปุ่น
(Japanese Industrial Standard : JIS)
ทำให้มั่นใจได้ว่าระบบเขื่อนป้องกันตลิ่งพังแบบใหม่นี้จะสามารถนำมาใช้ได้อย่างดี
อันนำไปสู่การประหยัดงบประมาณของประเทศในอนาคตได้อย่างเป็นรูปธรรม

2) แท่นคอนกรีตสำเร็จรูป สำหรับรองรับรางรถไฟ (Precast Track Plinth )

ในรอบปีบัญชี สิ้นสุด ณ วันที่ 31 ธันวาคม 2550 ทางหน่วยงานก่อสร้างทางรถไฟของบริษัทฯ
ได้ทำการวิจัย และพัฒนาระบบพื้นคอนกรีตรองรับรางรถไฟ ( Slab Track ) ระบบ Track
Plinth เป็นชนิด Precast Track Plinth
ขึ้นเพื่อใช้สำหรับงานก่อสร้างทางวิ่งของรถไฟฟ้าของโครงการรถไฟฟ้าในกรุงเทพมหานคร

Track Plinth ซึ่งเป็นแท่นคอนกรีตที่ใช้เป็นฐานรองรับรางรถไฟนั้น
เดิมก่อสร้างโดยใช้วิธีเทคอนกรีตในที่ทำให้เกิดฟองอากาศ ที่ผิวของคอนกรีต
การก่อสร้างใช้เวลานานรบกวนการจราจร การเขย่าให้คอนกรีตอัดตัวกันแน่นทำได้ไม่ดี
รวมถึงแนวขอบข้างของ Track Plinth มักจะไม่ตรง บริษัทฯ จึงได้พัฒนาเพื่อแก้ปัญหาดังกล่าว
และให้ได้ผลงานที่ดีมีคุณภาพ ติดตั้งได้รวดเร็ว และลดต้นทุนที่ใช้ในการก่อสร้าง
จึงได้ออกแบบเป็นชิ้นงานสำเร็จรูป คือ Precast Track Plinth
และผลิตที่ศูนย์อุตสาหกรรมของบริษัทฯ ที่อำเภอวิหารแดง จังหวัดสระบุรี
ซึ่งมีความชำนาญในการออกแบบและควบคุมคุณภาพของชิ้นงานคอนกรีตหล่อสำเร็จรูป ตามระบบ ISO
9001 : 2000 โดยได้พัฒนาการออกแบบแบบหล่อชิ้นงานคิดค้นวิธีการติดตั้ง และเครื่องมือที่ใช้ติดตั้ง
รวมถึงจัดหาเครื่องเหนี่ยวใหม่ที่เหมาะสมสำหรับชิ้นงานสำเร็จรูปดังกล่าว

3) กำแพงคอนกรีตกันน้ำท่วมสำเร็จรูป (Precast Flood Wall )

การก่อสร้างกำแพงตามแนวริมฝั่งแม่น้ำ คลอง เพื่อป้องกันน้ำท่วมและตลิ่งพังจากการไหลของน้ำ
การก่อสร้างแบบเดิมจะเป็นเสาเข็มรูปตัวไอ (I) แล้วเสียบแผ่นผนังคอนกรีต (Precast Plank)
ในร่องของเสาเข็ม และเทคอนกรีตยึดหัวเสาเข็ม (Cap Beam) พร้อมเทกำแพงคอนกรีต
กันน้ำท่วม ( Flood Wall ) เนื่องจากกำแพงนี้จะอยู่ริมคลองหรือแม่น้ำ
และมักจะอยู่ในพื้นที่มีบ้านเรือนแออัด การก่อสร้างจะมีค่าใช้จ่ายสูง และทำงานได้ล่าช้า
นอกจากนั้นการเทคอนกรีตในที่ ยังควบคุมคุณภาพผิวชิ้นงานและขอบกำแพงให้เป็นแนวตรง
และระดับเดียวเสมอกันได้ยาก

บริษัทฯ ได้พัฒนาวิธีการโดยผลิตกำแพงกันน้ำท่วม ( Flood Wall) เป็นผนังคอนกรีตสำเร็จรูป
(Precast Concrete Flood Wall ) ที่มีร่องเปิดเป็นจุดๆ (Block-Out)
เพื่อใช้เทคอนกรีตในที่เชื่อมยึดกับเสาเข็มรูปตัวไอ (I) โดยคำนวณให้สามารถรับแรงได้เท่ากับ
Flood Wall แบบเดิมแต่สามารถติดตั้งได้สะดวกรวดเร็ว และมีคุณภาพดีกว่า
ใช้พื้นที่ก่อสร้างไม่มากทำให้สามารถก่อสร้างในบริเวณชุมชนได้
และลดเวลาที่รบกวนต่อผู้อาศัยในชุมชนบริเวณข้างเคียง

4) Polymer Concrete

งานก่อสร้างที่ต้องการวัสดุที่มีคุณสมบัติพิเศษที่มีความแข็งแรงสูง และมีความยืดหยุ่นมากกว่าคอนกรีต
จึงได้มีการนำเข้าผลิตภัณฑ์ดังกล่าวจากต่างประเทศในราคาที่สูง เช่นแผ่นทางรถไฟเสมอระดับ (
Level Crossing) ทางบริษัทฯ จึงได้ทำวิจัยและพัฒาในการทำส่วนผสม Polymer Concrete
โดยใช้วัสดุ Polymer ทางอุตสาหกรรมที่มีจำหน่ายในประเทศ ได้ผลการทดสอบเป็นที่น่าพอใจ
และอยู่ในขั้นตอนของการนำส่วนผสมดังกล่าวไปทำเป็นผลิตภัณฑ์จริง คือแผ่นทางผ่านรถไฟเสมอระดับ
เพื่อทำการทดสอบและใช้งานจริง
เพื่อยืนยันว่าเป็นผลิตภัณฑ์ที่ดีมีคุณภาพเทียบเท่ากับของที่นำเข้าจากต่างประเทศต่อไป

5) พลาสติกเสริมแรงใยแก้ว (Fiberglass Reinforced Plastic F.R.P )

ทางบริษัทฯ ได้ผลิตคอนกรีตเสริมใยแก้ว (Glassfiber Reinforced Concrete : G.R.C)
เป็นแผ่นผนังกั้นเสียง (Noise Barrier Pannel )
เพื่อช่วยดูดซับเสียงและช่วยป้องกันทิศทางการสะท้อนเสียง เพื่อลดปัญหามลพิษทางเสียง
แต่ที่ผ่านมาผลที่ได้ยังไม่เป็นที่น่าพอใจ

ทางบริษัทฯ จึงได้มีการพัฒนาวัสดุเพื่อมาเป็นทางเลือก คือพลาสติกเสริมแรงใยแก้ว (Fiberglass
Reinforced Plastic : F.R.P) ที่มีความแข็งแรง ทนทานต่อสภาพดินฟ้าอากาศ น้ำหนักเบา
และไม่เป็นสื่อนำไฟฟ้า โดยใช้วัตถุดิบที่มีจำหน่ายในประเทศ
ขณะนี้ได้พัฒนาคุณสมบัติของวัสดุได้ตามมาตรฐานผลิตภัณฑ์ของประเทศญี่ปุ่นแล้ว
และอยู่ในขั้นตอนผลิตชิ้นงานตัวอย่างแผ่นผนังกั้นเสียง เพื่อทำการทดสอบคุณสมบัติการใช้งานต่อไป